**KONAČNI PRIJEDLOG ZAKONA O IZMJENAMA I DOPUNAMA ZAKONA O PLAĆAMA SUDACA**

**I DRUGIH PRAVOSUDNIH DUŽNOSNIKA**

Članak 1.

U članku 1. stavku 2. točki 1. podstavku 3. i 4. Zakona o plaćama sudaca i drugih pravosudnih dužnosnika („Narodne novine“, broj 10/99, 25/00, 30/01, 59/01, 114/01, 116/01, 64/02, 153/02, 154/02, 17/04, 8/06, 142/06, 34/07, 146/08, 155/08, 39/09, 155/09, 14/11, 154/11, 12/12, 143/12 i 100/14) riječ: „Upravnog“ zamjenjuje se riječima: „Visokoga upravnog“.

U podstavku 7. i 8. iza riječi: „suda“ dodaju se riječi: „Republike Hrvatske“.

Iza podstavka 10. dodaju se novi podstavci koji glase:

„- predsjednici upravnih sudova,

- suci upravnih sudova,“.

U točki 2. podstavku 1. ispred riječi: „državni“ dodaje se riječ: „Glavni“.

U podstavku 2. ispred riječi: „državnog“ dodaje se riječ: „Glavnog“.

Iza podstavka 2. dodaju se novi podstavci koji glase:

„- ravnatelj Ureda za suzbijanje korupcije i organiziranog kriminaliteta,

- zamjenici ravnatelja Ureda za suzbijanje korupcije i organiziranog kriminaliteta,“.

Članak 2.

Članak 2. briše se.

Članak 3.

Članak 4. stavak 2. mijenja se i glasi:

„Osnovica za obračun plaće sudaca i drugih pravosudnih dužnosnika utvrđuje se u visini od 4.443,958 kuna bruto.“.

U stavku 3. točki 4. i točki 5. podtočke a) brišu se.

Članak 4.

Članak 8. mijenja se i glasi:

„Pravosudnim dužnosnicima pripada pravo na naknadu sljedećih materijalnih troškova:

1. naknada za odvojeni život od obitelji i naknada troškova putovanja u mjesto stanovanja obitelji u vrijeme tjednog odmora i državnih blagdana, kada pravosudni dužnosnik to pravo ostvaruje sukladno Zakonu o sudovima odnosno Zakonu o državnom odvjetništvu,

2. naknada troškova za službena putovanja i putne troškove u svezi s obnašanjem pravosudne dužnosti,

3. naknada troškova prijevoza na posao i s posla ako dužnosnik ne prebiva u mjestu sjedišta pravosudnog tijela.

Naknada za odvojeni život od obitelji iz stavka 1. točke 1. ovog članka priznaje se pravosudnom dužnosniku u iznosu od 1.000,00 kuna mjesečno odnosno 500,00 kuna mjesečno kada je pravosudnom dužnosniku osiguran smještaj na teret državnog proračuna. Troškovi putovanja u mjesto stanovanja obitelji u vrijeme tjednog odmora i državnog blagdana iz stavka 1. točke 1. ovog članka priznaju se pravosudnom dužnosniku u visini cijene putne karte za prijevoz najkraćim putem i najekonomičnijim sredstvom javnog prijevoza.

Pravo na naknadu troškova za službena putovanja i putne troškove u svezi s obnašanjem pravosudne dužnosti pravosudnog dužnosnika iz stavka 1. točke 2. ovog članka obuhvaća dnevnicu, prijevozne troškove i troškove noćenja, a pravosudni dužnosnik ostvaruje ih kao državni službenik u pravosudnom tijelu.

Pravo na naknadu troškova prijevoza na posao i s posla iz stavka 1. točke 3. ovog članka pravosudni dužnosnik koji ne prebiva u mjestu sjedišta pravosudnog tijela ostvaruje kao državni službenik u pravosudnom tijelu.“.

Članak 5.

U članku 9. stavak 2. mijenja se i glasi:

„Rješenja odnosno akte o pravima iz članka 8. ovog Zakona donosi čelnik pravosudnog tijela.“.

Članak 6.

Odredbe članka 5. Zakona o plaćama sudaca i drugih pravosudnih dužnosnika („Narodne novine“, broj 10/99, 25/00, 30/01, 59/01, 114/01, 116/01, 64/02, 153/02, 154/02, 17/04, 8/06, 142/06, 34/07, 146/08, 155/08, 39/09, 155/09, 14/11, 154/11, 12/12, 143/12 i 100/14) neće se primjenjivati u 2015. i 2016. godini.

Članak 7.

Ovaj Zakon stupa na snagu osmog dana od dana objave u „Narodnim novinama“.